奉詔立春日祝太乙宮書事
作者：劉筠
朝代：宋

paragraphs: 黄圖標清館，紫詔戒鯫臣。
祗祓先三日，精明奉列真。
緹帷嚴宴室，琅菜盛齏珍。
鵠浴薰湯潔，龜存踵息勻。
金胥傳漏箭，雲襡換朝紳。
霞接浮丘袂，星瞻太乙神。
九光龍檠密，百和鵲罇新。
磬度松間籟，歌飄海底塵。
中天鳴素瑟，五鼓下瓊輪。
祝冊精衷道，沈榆拜席陳。
殿趨鳬舄急，廊轉羽旋頻。
薦幣冰紋滑，升樽玉液醇。
樓居排逈漢，歘駕返清晨。
習習靈風遠，欣欣瑞木春。
祥氛披輦道，遲景上城闉。
宣室如垂問，鴻禧永庇民。